Vinding SF

Vinding Sports Forening, der holder til på sydsiden af fjorden, er grundlagt 1948 og fik sit nuværende navn i 1954, da de to klubber Vinding Boldklub og Vinding Gymnastikforening gik sammen om dannelsen af Vinding SF.

Foreningen tilbyder ud over fodbold også badminton, gymnastik, håndbold, motion&cykling, tennis samt idræt for ældre.

Fodboldafdelingen råder over syv baner, heraf den nye kunstgræsbane fra 2016.

Spillere som Mads Døhr Thychosen, Oliver Thychosen, Kasper Junker, Jonas Andersen og brdr. Bisp har spillet ungdomsfodbold i hvidt og sort.

På seniorplan råder VSF, der ellers tidligere har spillet fast i JS og haft flere seniorhold, her i foråret kun over et enkelt herrehold i serie 3, ligesom VSF ikke længere har 11-mands fodbold for kvinder, men kun et 7-mandshold.

”Det er desværre gået noget tilbage for vore seniorhold,” beretter Henrik Farmann, næstformand i fodboldudvalget. ”Der er ofte tale om en dominoeffekt – flytter nogle klub, er der andre, der følger med. Det har vi oplevet hos både herrerne og kvinderne. Vi er glade, hvis vi får stabiliseret vores serie 3 hold, og så må vi ellers starte forfra med at bygge noget op.”

Til gengæld går det godt på ungdomsfronten. ”Vi har vel i alt en 700-800 medlemmer i fodboldafdelingen,” fortæller Farmann – ”og medlemstallet er svagt stigende. Stigningen sker over en bred kam på ungdomsårgangene, om end pigefodbold ofte kan være en lidt vanskelig størrelse.”

Man havde i VSF ifølge Farmann været lidt spændt på, om den kontingentstigning, anlægget af kunstgræsbanen medførte, ville medføre medlemstilbagegang, men det har altså ikke været tilfældet.

”På nogle årgange er der kommet virkelig mange nye spillere, men endnu går det da med at finde trænere. Vinding-området er heldigvis rigt på ildsjæle,” glæder Henrik Farmann sig.

Som andre klubber kan VSF dog godt mærke problemerne i de ældste årgange. ”Ofte tager halvdelen af spillerne på efterskole, når de når den alder, og det er mere undtagelsen end reglen, at de kommer tilbage til klubben,” siger Farmann.

VSF blev ved [TV 2’s](https://da.wikipedia.org/wiki/TV_2) fodboldgalla 2008 kåret til årets breddeklub. ”Og vi vedkender os gerne, at vi er en breddeklub,” slår Farmann fast. ”Hos os skal der være plads til alle – også, dem, der ikke er så gode med bolden.”

For de største talenters vedkommende er det naturligt, at de prøver sig af i VB, tænker man i Vinding.

”Der har da været gode og knap så gode historier omkring KUV,” siger næstformanden. ”Men jeg har valgt at se med friske øjne på Future Vejle projektet. Og vi var i VSF på intet tidspunkt i tvivl, om vi skulle gå med. De dygtigste spillere skal have mulighed for at møde andre talenter og opleve et godt træningsmiljø. Min egen søn har selv oplevet sådanne træningspas, og det var meget givende. Og har nogen potentiale til at blive førsteholdsspiller i VB, skal de naturligvis rykke over fjorden,” slutter Farmann.

*Tekst: Ole Kristensen*